Netop som aftensmaden bliver bragt ind på hospitalsstuen i Tyskland, reflekterer Magnus Saugstrup over operationen, han har været igennem, og skadespausen, der venter ham. For kan man egentlig ånde lettet op, selvom man har været en tur under kniven for at få repareret et ledbånd i knæet og har sin længste skadespause i karrieren foran sig? - Det er jo sådan, det er. Der er ikke meget at gøre ved det nu, og selvfølgelig er det noget pis at være skadet, men det var heldigvis ikke den værste nyhed at få. - Selvfølgelig kan jeg se det positive i det. Det er mere overskueligt kun at skulle være ude i de her tre-fire måneder, eller hvor lang tid det nu tager, i stedet for at det skal blive de her ni til tolv måneder. - Selvfølgelig er det en lettelse, når det ikke er korsbåndet, selvom man er ude. Det er gode nyheder efter omstændighederne, lyder det fra Saugstrup over en telefonforbindelse til TV 2 SPORT tirsdag aften. En dag ad gangen Stregspilleren, der er viceanfører på landsholdet, håber, at han bliver udskrevet onsdag, så han kan komme hjem til familien. Herefter må tiden vise, hvad dagene bringer. - Der er ikke lagt en plan endnu, men det kommer her en af dagene. Jeg kan ikke lave så meget de første par dage alligevel, så der går tiden med genoptræning. Og Magnus Saugstrup holder fast i, at han prøver at se de positive ting i kølvandet på knæskaden. - Nu har jeg ikke så meget tid med familien ellers, så jeg tænker, at jeg bruger en del mere tid med dem, og det kommer jeg til at blive glad for. - Jeg prøver at se de positive ting, når det nu skal være. Så jeg skal se familien lidt mere og bruge tiden med dem. Lyst til at komme tilbage Som nævnt tidligere er det den første alvorlige skade, nordjyden er udsat for i løbet af sin håndboldkarriere. Derfor ved han heller ikke, hvilket værktøj han skal hive op fra værktøjskassen i arbejdet med at bearbejde det, der er sket og venter forude. - På en eller anden måde er det svært at tage stilling til, da man ikke har prøvet det før, men lige nu er der en masse gåpåmod til at komme tilbage. Jeg tror først, man bliver mere presset senere. Jeg må tage det dag for dag og se, hvad der sker. Og til spørgsmålet om det komprimerede kampprogram, hvor der ikke er plads til længerevarende pauser uden kampe for håndboldspillere, er nordjyden ganske kort i spyttet. - Det ønsker jeg ikke at tage stilling til lige nu.

Referat:
Selvom der venter Saugstrup en pause på tre til fire måneder, er det en lettet dansk landsholdsprofil, TV 2 SPORT fangede efter operationen.